Imtella' Diċembru 24, 2020 - Aġġornata 24 Ta' Diċembru, 2020 11:48am Illum il-ġurnata għalkemm jeżistu ħafna ġugarelli innovattivi, rridu nammettu li l-logħob diġitali ħa preċedenza, partikularment ma' dawn li huma fanatiċi ta' xi console partikolari. Din id-domanda globali ħolqot industrija sħiħa li trendi miljuni ta' ewro fis-sena. 'Popolin' stħarreġ dan is-settur u sibna li fost l-iktar logħob imfittxija nsibu logħob tal-ġlied u kriminalità. Din l-industrija f'Malta qed tikber ġmielha, hija komposta kemm minn dawk li jilgħabu dawn il-logħob diġitali anke b'mod professjonali, kif ukoll minn żviluppaturi tal-istess logħob. Tkellimna ma' Ivan Filetti, Uffiċjal Kap Operattiv ta' Gaming Malta, entità bl-irwol li tixpruna din l-industrija. Filetti għamel distinzjoni bejn gaming u gambling, għaliex meta wieħed juża l-kelma gaming ikun qed jirreferi wkoll għal videogaming u e-sports; "l-industrija tal-videogaming hija ikbar mill-industrija tal-films u tal-mużika flimkien". Huwa tenna li l-għan ewlieni ta' Gaming Malta hija li tkompli tkabbar din l-industrija fi xtutna. F'Malta hawn ħmistax-il kumpanija f'dan is-settur li b'mod kkombinat jimpjegaw iktar minn mitejn ruħ. Uħud minn dawn il-kumpaniji għandhom baġits enormi biex joħolqu dawn il-logħob, li jieħdu qrib ħames snin biex jitlestew. "Qed insibu ħafna interess minn barra minn Malta fost kumpaniji ta' dan is-settur, biex jiġu u jibdew il-kumpanija tagħhom f'Malta". L-investiment f'dan il-qasam qiegħed isir kemm minn start-ups lokali kif ukoll oħrajn internazzjonali, li waqt il-pandemija saħansitra żdied l-interess tagħhom biex jibdew joperaw minn Malta. Is-sena d-dieħla pajjiżna ser jilqa' numru ta' gamers professjonali, li ser jiġu f'Malta biex jgħixu u jilgħabu għal madwar xahrejn. Il-Logħob tal-istess gamers li huma fost l-aqwa gamers tad-dinja tal-logħba CS:GO, ser ikunu trażmessi internazzjonalment. Filletti spjega li l-aqwa plejers tad-dinja faċilment jaqilgħu mal-mitt elf ewro fix-xahar. L-introjtu għal dawn is-salarji ħafna mid-drabi jiġi mill-sponsorizzazzjonijiet u mid-drittijiet ta' streaming internazzjonali. Min jitħajjar jidħol f'din l-industrija għandu jattendi korsijiet rigward coding jew design tal-videogames kemm l-MCAST kif ukoll fl-Università ta' Malta li ħolqot l-Istitut għall-logħob diġitali. Dan l-istitut huwa rikonoxxut madwar id-dinja fost wieħed mill-aħjar istituzzjoninijiet edukattivi f'dan il-qasam. 'Popolin' tkellem ukoll ma' Anthony Demanuele, direttur ta' kumpanija tal-gaming f'Malta. Demanuele tenna li din il-kumpanija taħdem l-iktar fuq logħob tat-tlielaq tal-karozzi u hija mfittxija minn iktar minn miljun gamer madwar id-dinja. Huwa qal li matul iż-żmien l-etajiet tal-plejers dejjem ivarjaw, bl-ikbar faxxa tibqa' dik taż-żgħażagħ.